Regeringen er på vej med en ny retning for landbrugspolitikken og vil bl.a. helt fjerne kravet om randzoner.

Rasmus Lindkvist Bendtsen, f. 1986, er politisk-økonomisk journalist på Finans. Rasmus kommer fra Danmarks Medie- og Journalisthøjskole i Aarhus, hvor det undervejs også blev til et semester på Cardiff University i Wales. Rasmus tilbragte sin praktiktid på dagbladet Børsen, hvor han primært sad på avisens finans- og Christiansborg-redaktion. På Finans skal han være med til at dække det økonomiske og erhvervspolitiske område. Privat er han glad for styrketræning, Bruce Springsteen og Brøndby IF.

Miljø- og fødevareminister Eva Kjer Hansen (V) vil fjerne en række højtprofilerede miljøkrav til landbruget og varsler et opgør med den hidtidige landbrugs- og miljøpolitik.

Rettelse I en tidligere udgave af denne artikel skrev vi, at regeringen vil fjerne kravet om efterafgrøder. Det korrekte er, at regeringen vil tilbagerulle kravet om 60.000 ekstra hektar. Der vil derfor fortsat være tale om 240.000 hektar obligatoriske efterafgrøder. Jyllands-Posten beklager fejlen.

»Vi tager med det samme fat på at fjerne det obligatoriske krav om randzoner og efterafgrøder. Vi vil også se på gødskningsrestriktionerne,« siger Eva Kjer Hansen.

Initiativerne er en del af den landbrugspakke med 16 punkter, som Venstre sammen med Dansk Folkeparti og De Konservative tidligere har præsenteret.

Samtidig er regeringen klar til at skrue ned for de danske ambitioner om, at udledningen af ammoniak skal reduceres med 24 pct. inden 2020. I stedet sigter regeringen efter, at det danske reduktion skal på linje med EU-gennemsnittet på 6 pct.

Kravet om randzoner var Venstre selv med til at indføre, da partiet senest var i regering. Også kravet om efterafgrøder har en tydelig Venstre-signatur, da initiativet var med i vækstplanen for fødevarer, som Venstre, DF, De Konservative og Liberal Alliance lavede sammen med SR-regeringen i april 2014.

Vi tager med det samme fat på at fjerne det obligatoriske krav om randzoner og efterafgrøder. Vi vil også se på gødskningsrestriktionerne Eva Kjer Hansen , miljø- og fødevareminister (V)

Eva Kjer Hansen erkender, at man nu går i en modsat retning.

»Det er vigtigt i politik at erkende, hvis man har lavet en fejl, og erkende, hvis man er blevet klogere. Vi kan se, at det ikke fungerer hensigtsmæssigt. Det fungerer negativt for landmændenes virke,« siger miljø- og fødevareministeren.

Socialdemokraterne møder regeringens initiativer med skepsis.

»Jeg synes, at Venstres politik halter. Hvis man skal være lidt frisk i replikken, kan det godt se ud som om, at statsminister Lars Løkke Rasmussen (V) har udnævnt en kvælstofsminister i stedet for en minister, der er interesseret i skabe en balanceret vækst i landbruget,« siger fødevareordfører Simon Kollerup.

I Danmarks Naturfredningsforening frygter man, at regeringens initiativer vil skade miljøet.